sec C

Self

Għoti ta' self nett (+) / teħid ta' self nett (–) (mill-kont finanzjarju)

Għoti ta' self nett (+) / teħid ta' self nett (–) (bilanċ tal-kont kurrenti u tal-kont tal-kapital)

Self

C. Kont finanzjarju

ANNESS II

DEFINIZZJONIJIET imsemmija fl-Artikolu 10

Id-definizzjonijiet li ġejjin huma bbażati fuq il-Manwal tal-FMI dwar il-Bilanċ tal-Pagamenti u l-Pożizzjonijiet tal-Investimenti Internazzjonali, is-Sitt Edizzjoni. (BPM6), is-Sistema Ewropea tal-Kontabbiltà, il-Manwal dwar l-Istatistika dwar il-Kummerċ Internazzjonali fis-Servizzi 2010, id-Definizzjoni ta' Referenza tal-OECD dwar l-Investiment Dirett Barrani (BD4).

A. KONT KURRENTI

Il-kont kurrenti juri l-flussi tal-oġġetti, is-servizzi, d-dħul primarju u sekondarju bejn ir-residenti u dawk li mhumiex residenti.

1. OĠĠETTI

Dan il-komponent ikopri l-oġġetti li jistgħu jinġarru li l-pussess tagħhom ikun inbidel minn sid residenti għal wieħed mhux residenti.

1.1 Merkanzija ġenerali fuq bażi ta' bilanċ tal-pagamenti

Il-merkanzija ġenerali fuq bażi ta' bilanċ tal-pagamenti (BOP) tkopri l-oġġetti li għalihom tkun saret bidla fil-pussess ekonomiku bejn residenti u wieħed mhux residenti u li mhumiex inklużi f'kategoriji speċifiċi oħra, bħal pereżempju l-oġġetti fil-merkantar (ara 1.2) u d-deheb mhux monetarju (ara 1.3), jew bħala parti minn servizz. Il-merkanzija ġenerali għandha titkejjel bil-valur tas-suq fuq bażi free on board (FOB). Fil-kontribuzzjoni tal-pajjiżi għall-kompilazzjoni tal-aggregati tal-Unjoni, l-importazzjonijiet u l-esportazzjonijiet tal-oġġetti fil-kummerċ kważi tranżit għandhom jiġu inklużi, u għall-kummerċ ġewwa l-Unjoni, il-pajjiż sieħeb għandu jiġi definit skont il-prinċipju tal-kunsinna.

1.2 Esportazzjonijiet netti ta' oġġetti bil-merkantar (merchanting)

Il-merkantar huwa definit bħala x-xiri ta' oġġetti minn resident (tal-ekonomija dikjaranti) minn persuna li mhux residenti, flimkien mal-bejgħ mill-ġdid sussegwenti tal-istess oġġetti lil persuna oħra li mhijiex residenti mingħajr ma l-affarijiet ikunu preżenti fl-ekonomija dikjaranti. L-esportazzjonijiet netti tal-oġġetti fil-merkantar jirrappreżentaw id-differenza bejn il-bejgħ u x-xiri tal-oġġetti għall-merkantar. Din il-partita tinkludi l-marġnijiet tan-negozjanti, il-qligħ u t-telf tal-kumpanija possedenti, u bidliet f'inventarji tal-oġġetti fil-merkantar.

1.2.1 L-oġġetti mixtrija bil-merkantar jintwerew bħala esportazzjoni/kreditu negattiv tal-ekonomija tan-negozjant.

1.2.2 Il-bejgħ tal-oġġetti jintwera taħt l-oġġetti mibjugħa bil-merkantar bħala esportazzjoni/kreditu pożittiv tal-ekonomija tan-negozjant.

1.3 Deheb mhux monetarju

Id-deheb mhux monetarju jkopri d-deheb kollu għajr id-deheb monetarju. Id-deheb monetarju huwa l-proprjetà tal-awtoritajiet monetarji u jinżamm bħala Assi ta' riżerva (ara 6.5.1). Id-deheb mhux monetarju jista' jkun fil-forma ta' bullion (jiġifieri muniti, ingotti, jew blokok b'purità ta' mill-inqas 995 parti għal kull 1 000, inkluż tali deheb miżmum f'kontijiet tad-deheb allokati), trab tad-deheb, u deheb f'forom oħra mhux maħduma jew semimanifatturati.

1.4 Markar korporattiv - aġġustament għall-kummerċ kważitranżit

Il-kummerċ kważitranżit huwa terminu li jintuża għad-definizzjoni ta' oġġetti impurtati fi Stat Membru, irrilaxxati mid-dwana għaċ-ċirkolazzjoni ħielsa ġewwa l-Unjoni (u sottomessi għad-dazji ta' importazzjoni) minn entità li ma titqiesx bħala unità istituzzjonali residenti, u mbagħad jintbagħtu lejn Stat Membru ieħor. Il-markar korporattiv għandu jiġi rreġistrat mill-Istati Membri li jiġu affettwati mill-"kummerċ kważitranżit" biex jirrappurtaw id-diskrepanza bejn il-valur tal-Merkanzija ġenerali ddikjarata meta l-oġġetti jiġu impurtati fil-bidu minn pajjiż terz u l-valur tagħhom meta jintbagħtu lejn Stat Membru ieħor. L-analiżi statistika ġeografika għandha tiġi kkumpilata fuq il-bażi tal-pajjiż ta' residenza tal-intrapriża ewlenija li tikkontrolla l-kumpanija li timmaniġġja l-proċedura tad-dwana relatata ma' dawn l-oġġetti fl-ekonomija tar-rappurtaġġ.

2. SERVIZZI

Is-servizzi huma r-riżultat ta' attività ta' produzzjoni li tbiddel il-kundizzjonijiet tal-unitajiet tal-konsum, jew tiffaċilita l-iskambju ta' prodotti jew ta' assi finanzjarji. Is-servizzi ġeneralment mhumiex oġġetti separati li fihom jistgħu jiġu stabbiliti drittijiet ta' proprjetà u ġeneralment ma jistgħux jiġu separati mill-produzzjoni tagħhom.

2.1 Servizzi ta' manifattura fuq l-inputs fiżiċi li huma proprjetà ta' ħaddieħor

Is-servizzi ta' manifattura fuq l-inputs fiżiċi li huma proprjetà ta' ħaddieħor ikopru l-ipproċessar, l-immuntar, it-tikkettar, l-imballaġġ eċċ li jagħmluhom l-intrapriżi li ma jkunux is-sidien tal-oġġetti kkonċernati. Il-manifattura ssir minn entità li tirċievi miżata mis-sid. Billi l-pussess tal-oġġetti ma jinbidilx, ma tiġi rreġistrata l-ebda tranżazzjoni tal-merkanzija bejn dak li jipproċessa u s-sid. Il-valur tal-miżati mħallsa għall-manifattura fuq l-inputs fiżiċi li huma proprjetà ta' ħaddieħor mhuwiex neċessarjament l-istess bħad-differenza bejn il-valur tal-oġġetti mibgħuta għall-ipproċessar u l-valur tal-oġġetti wara l-ipproċessar. L-immuntar ta' kostruzzjoni prefabbrikata (inkluż f'Kostruzzjoni) u t-tikkettar u l-imballaġġ li għandhom x'jaqsmu mat-trasport (inklużi fi Trasport) huma esklużi.

2.2 Servizzi ta' manutenzjoni u tiswija mhux inklużi band'oħra

Is-servizzi ta' manutenzjoni u tiswija mhux inklużi band'oħra jkopru x-xogħol ta' manutenzjoni u tiswija mir-residenti fuq oġġetti li huma l-proprjetà ta' dawk li mhumiex residenti (u bil-kontra). It-tiswija tista' ssir fuq il-post ta' min isewwi jew xi mkien ieħor. Il-valur tal-manutenzjoni u t-tiswija jinkludi kwalunkwe part jew materjal pprovdut minn dak li jsewwi u huwa inkluż fil-miżati. Il-parts u l-materjali li jitħallsu b'mod separat għandhom jiġu inklużi fil-merkanzija ġenerali. It-tiswija u l-manutenzjoni fuq il-vapuri, l-inġenji tal-ajru, u tagħmir ieħor tat-trasport huma inklużi f'din il-partita. It-tindif tat-tagħmir tat-trasport huwa eskluż billi huwa inkluż f'Servizzi tat-trasport. Il-manutenzjoni u t-tiswija tal-kostruzzjoni huma eskluzi billi huma inklużi f'Kostruzzjoni. Il-manutenzjoni u t-tiswija tal-kompjuters huma eskluzi billi huma inklużi f'Servizzi tal-Kompjuter.

2.3 Trasport

It-trasport huwa l-proċess tal-ġarr ta' persuni u oġġetti minn post għall-ieħor kif ukoll servizzi awżiljari u ta' appoġġ relatati. It-trasport jinkludi wkoll is-servizzi tal-posta u tal-kurjer. Is-servizzi tat-trasport huma rreġistrati fil-bilanċ tal-pagamenti meta jiġu pprovduti mir-residenti ta' ekonomija waħda għall-benefiċċju ta' dawk ta' oħra. It-trasport jista' jiġi kklassifikat skont:

(a) il-mod tat-trasport, jiġifieri l-baħar, l-ajru jew oħrajn. "Oħrajn" jistgħu jerġgħu jitqassmu fi trasport ferrovjarju, fit-triq, fl-ilmijiet navigabbli interni, permezz tal-pajpijiet u fl-ispazju, kif ukoll it-trażmissjoni tal-elettriku.

(b) x'qed jinġarr, jiġifieri passiġġieri jew merkanzija jew oħrajn (li jkopri s-servizzi awżiljarji u ta' appoġġ bħal pereżempju t-tagħbija u l-ħatt ta' kontejners, il-ħżin u l-magazzinaġġ, l-imballaġġ u l-imballaġġ mill-ġdid, it-tindif tat-tagħmir tat-trasport li jsir fil-portijiet u fl-ajruporti).

2.3.1 Trasport marittimu

Dan ikopri s-servizzi kollha tat-trasport bil-baħar. Hija meħtieġa analiżi statistika għat-Trasport marittimu tal-passiġġieri, it-Trasport marittimu tal-merkanzija u Trasport marittimu ieħor.

2.3.2 Trasport bl-ajru

Dan ikopri s-servizzi kollha tat-trasport bl-ajru. Hija meħtieġa analiżi statistika għat-Trasport bl-ajru tal-passiġġieri, it-Trasport bl-ajru tal-merkanzija u Trasport bl-ajru ieħor.

2.3.3 Modi oħra ta' trasport

Dan ikopri s-servizzi kollha tat-trasport li mhumiex fuq il-baħar jew bl-ajru. Hija meħtieġa analiżi statistika għal Passiġġieri, Merkanzija u Oħrajn. Hija meħtieġa klassifikazzjoni estiża għal Trasport ieħor kif ġej:

2.3.3.1 It-trasport fl-ispazju jinkludi l-varar ta’ satelliti magħmul minn intrapriżi kummerċjali għas-sidien tas-satelliti (bħall-intrapriżi tat-telekomunikazzjoni) u operazzjonijiet oħra minn operaturi tal-apparat spazjali, bħat-trasport ta’ oġġetti u persuni għal esperimenti xjentifiċi. It-trasport ta’ passiġġieri fl-ispazju u l-pagamenti mħallsa minn ekonomija sabiex ikollha r-residenti tagħha inklużi fuq il-vetturi spazjali ta’ ekonomija oħra huma inklużi wkoll.

2.3.3.2 It-trasport ferrovjarju jinkludi t-trasport bil-ferrovija. Hija meħtieġa subdiviżjoni oħra bejn it-Trasport ferrovjarju għall-passiġġieri, it-Trasport ferrovjarju għall-merkanzija u Oħrajn.

2.3.3.3 It-trasport fit-triq ikopri trasport bi trakkijiet, xarabanks u kowċijiet. Hija meħtieġa subdiviżjoni oħra bejn it-Trasport fit-triq għall-passiġġieri, it-Trasport fit-triq għall-merkanzija u Trasport fit-triq ieħor.

2.3.3.4 It-trasport fl-ilmijiet navigabbli interni għandu x’jaqsam mat-trasport internazzjonali fuq ix-xmajjar, il-kanali u l-għadajjar. Dawn jinkludu l-passaġġi fuq l-ilma li huma interni għal pajjiż wieħed u dawk li huma maqsuma bejn żewġ pajjiżi jew aktar. Hija meħtieġa subdiviżjoni oħra bejn it-Trasport fl-ilmijiet navigabbli interni għall-passiġġieri, it-Trasport fl-ilmijiet navigabbli interni għall-merkanzija u Trasport fl-ilmijiet navigabbli interni ieħor.

2.3.3.5 It-trasport mill-pajpijiet ikopri it-trasport ta' oġġetti mill-pajpijiet, bħal pereżempju t-trasport taż-żejt mhux maħdum u prodotti relatati, l-ilma u l-gass. Huma esklużi s-servizzi tad-distribuzzjoni, tipikament mis-substazzjonijiet lill-konsumatur (inklużi f'Servizzi tan-negozju oħrajn m.i.b.o) u l-valur tal-prodotti trasportati (inkluż f'Merkanzija ġenerali).

2.3.3.6 It-trażmissjoni tal-elettriku jinkludi s-servizzi għat-trażmissjoni tal-enerġija elettrika b'vultaġġ għoli fuq grupp ta' linji interkonnessi u t-tagħmir assoċjat bejn punti ta' provvista u l-punti fejn issir il-bidla għal vultaġġ baxx għall-kunsinna lill-konsumaturi jew lil sistemi elettriċi oħrajn. Huma inklużi l-miżati għat-trażmissjoni tal-elettriku meta dan ikun separat mill-proċess ta’ produzzjoni u distribuzzjoni. Il-provvista tal-elettriku nnifisha hija eskluża. Huma wkoll esklużi s-servizzi ta' distribuzzjoni tal-elettriku (inklużi f'Servizzi tan-negozju oħrajn u Servizzi tan-negozju oħrajn m.i.b.o).

2.3.3.7 Servizzi ta' trasport ta' appoġġ u awżiljarji oħra jkopru s-servizzi l-oħra kollha ta’ trasport li ma jistgħux jiġu allokati lil xi komponent tas-servizzi ta’ trasport deskritt hawn fuq.

2.3.4 Servizzi tal-posta u tal-kurjer

Is-servizzi tal-posta u tal-kurjer ikopru l-ġabra, it-trasport, u l-kunsinna ta' ittri, gazzetti, rivisti perjodiċi, brochures, materjal stampat ieħor, pakki, u pakketti, inklużi s-servizzi tal-uffiċċju postali u s-servizzi tal-kiri tal-kaxxi postali.

2.4 Vjaġġar

Il-krediti tal-ivvjaġġar ikopru l-oġġetti u s-servizzi għall-użu proprju jew għall-għoti, mixtrija minn ekonomija minn persuni li mhumiex residenti matul żjarat f'dik l-ekonomija. Id-debiti tal-ivvjaġġar ikopru l-oġġetti u s-servizzi għall-użu proprju jew għall-għoti, mixtrija minn ekonomiji oħrajn minn residenti matul żjarat f'dawn l-ekonomiji oħrajn. L-ivvjaġġar jinkludi t-trasport lokali (jiġifieri t-trasport ġewwa l-ekonomija fejn qed issir iż-żjara u provdut minn residenti ta' dik l-ekonomija), iżda jeskludi t-trasport internazzjonali (li huwa inkluż f'Trasport tal-Passiġġieri). Hija eskluża wkoll merkanzija mixtrija minn vjaġġatur għall-bejgħ mill-ġdid fl-istess ekonomija tal-vjaġġatur jew f’xi ekonomija oħra. L-ivvjaġġar jinqasam f’żewġ subkomponenti ewlenin: L-ivvjaġġar għan-negozju u l-ivvjaġġar personali.

2.4.1 Vjaġġar għan-negozju

L-ivvjaġġar għan-negozju jkopri l-akkwist ta’ merkanzija u servizzi minn vjaġġaturi fuq negozju. Jinkludi wkoll l-akkwist ta’ merkanzija u servizzi għall-użu personali minn ħaddiema staġonali, transkonfinali u oħrajn li mhumiex residenti fl-ekonomija li fiha huma impjegati. L-ivvjaġġar għan-negozju jerġa' jitqassam f'Akkwist ta' merkanzija u servizzi minn ħaddiema transkonfinali, staġonali jew ħaddiema oħra li jaħdmu għal perjodu qasir u Vjaġġar għan-negozju ieħor.

2.4.1.1 L-Akkwist ta' merkanzija u servizzi minn ħaddiema transkonfinali, staġonali jew ħaddiema oħra li jaħdmu għal perjodu qasir jinkludi wkoll l-akkwist ta’ merkanzija u servizzi għall-użu personali minn ħaddiema staġonali, transkonfinali u oħrajn li mhumiex residenti fl-ekonomija li fiha huma impjegati u li min iħaddimhom huwa residenti f’dik l-ekonomija.

2.4.1.2 L-ivvjaġġar għan-negozju ieħor ikopri n-nefqa kollha tal-Ivvjaġġar għan-negozju li ma ssirx minn ħaddiema transkonfinali u staġonali jew ħaddiema oħra li jaħdmu għal perjodu qasir.

2.4.2 Vjaġġar personali

L-ivvjaġġar personali jkopri l-oġġetti u s-servizzi akkwistati minn vjaġġaturi li jsiefru għal skopijiet barra min-negozju, bħal vaganzi, parteċipazzjoni f’attivitajiet ta’ rikreazzjoni u kulturali, żjarat ma' ħbieb u qraba, pellegrinaġġi, u skopijiet edukattivi jew relatati mas-saħħa. L-ivvjaġġar personali huwa maqsum fi tliet subkomponenti: In-nefqa relatata mas-saħħa, In-nefqa relatata mal-edukazzjoni u vjaġġar personali ieħor.

2.4.2.1 In-nefqa relatata mas-saħħa hija definita bħala n-nefqa totali minn dawk fuq vjaġġ għal raġunijiet mediċi.

2.4.2.2 In-nefqa relatata mal-edukazzjoni hija definita bħala l-infiq totali minn studenti.

2.4.2.3 Ivvjaġġar personali ieħor ikopri l-ivvjaġġar personali kollu mhux inkluż f'Nefqa relatata mas-saħħa u Nefqa relatata mal-edukazzjoni.

2.5 Kostruzzjoni

Il-kostruzzjoni tkopri l-ħolqien, ir-restawr, it-tiswija, jew l-estensjoni ta' assi fissi fil-forma ta' bini, it-titjib tal-art permezz tal-inġinerija, u kostruzzjoni bl-inġinerija oħra (inklużi toroq, pontijiet, digi, eċċ). Dan jinkludi xogħol relatat ta' installazzjoni u mmuntar, tħejjija tas-sit u kostruzzjoni ġenerali, servizzi speċjali bħat-tiżbigħ, il-plaming, u t-twaqqigħ, u l-ġestjoni tal-proġetti tal-kostruzzjoni. Il-kuntratti tal-kostruzzjoni koperti fil-kummerċ internazzjonali fis-servizzi ġeneralment huma fuq perjodu qasir. Proġett ta' kostruzzjoni fuq skala kbira kkuntrattat minn intrapriża mhux residenti li jdum sena jew aktar biex jitlesta, normalment iwassal għal fergħa residenti.

Il-kostruzzjoni tista' titqassam f'Kostruzzjoni barra mill-pajjiż u Kostruzzjoni fl-ekonomija dikjaranti.

2.5.1 Kostruzzjoni barra mill-pajjiż

Il-kostruzzjoni barra mill-pajjiż tinkludi s-servizzi ta' kostruzzjoni provduti lill-persuni mhux residenti minn intrapriżi residenti fl-ekonomija dikjaranti (kreditu/esportazzjonijiet) u l-oġġetti u s-servizzi mixtrija fl-ekonomija ospitanti minn dawn l-intrapriżi (debitu/importazzjonijiet).

2.5.2 Kostruzzjoni fl-ekonomija dikjaranti

Il-kostruzzjoni fl-ekonomija dikjaranti tinkludi s-servizzi ta’ kostruzzjoni pprovduti lil residenti tal-ekonomija dikjaranti minn intrapriżi tal-kostruzzjoni mhux residenti (debitu) u l-oġġetti u s-servizzi mixtrija fl-ekonomija dikjaranti minn dawn l-intrapriżi mhux residenti (kreditu).

2.6 Servizzi ta' assigurazzjoni u ta' pensjoni

Is-servizzi ta' assigurazzjoni u ta' pensjoni jinkludu: Assigurazzjoni diretta, Riassigurazzjoni, Servizzi awżiljarji tal-assigurazzjoni, Servizzi tal-pensjoni u ta' garanzija standardizzata. L-assigurazzjoni diretta titqassam aktar f'Assigurazzjoni tal-ħajja, tal-merkanzija u assigurazzjoni diretta oħra. Il-pensjoni u l-garanziji standardizzati jitqassmu aktar f'Servizzi tal-pensjoni u ta' garanzija standardizzata. Dawn is-servizzi huma stmati jew valutati mill-miżati inklużi fil-primjums totali aktar milli fuq il-valur totali tal-primjums.

2.6.1 Assigurazzjoni fuq il-ħajja

Id-detenturi ta’ poloz ta’ assigurazzjoni fuq il-ħajja jagħmlu pagamenti regolari lil assiguratur (jista’ jkun hemm pagament wieħed biss), u min-naħa tiegħu l-assiguratur jiggarantixxi li jħallas lid-detentur tal-polza somma minima miftiehma jew annwalità, f’data stabbilita jew mal-mewt tad-detentur tal-polza, jekk din isseħħ qabel. Assigurazzjoni fuq il-ħajja għal perjodu fiss, fejn il-benefiċċji jkunu pprovduti fil-każ ta’ mewt imma fl-ebda ċirkustanzi oħra, hija eskluża hawn u inkluża f’Assigurazzjoni diretta oħra.

2.6.2 Assigurazzjoni tal-merkanzija

Is-servizzi ta’ assigurazzjoni tal-merkanzija għandhom x’jaqsmu mal-assigurazzjoni pprovduta fuq oġġetti li jkunu fil-proċess li jiġu esportati jew importati, fuq bażi li hija konsistenti mal-kejl tal-oġġetti f.o.b. u t-trasport tal-merkanzija.

2.6.3 Assigurazzjoni diretta oħra

Assigurazzjoni diretta oħra tkopri kull forma oħra ta’ assigurazzjoni każwali. Huma inklużi l-assigurazzjoni fuq il-ħajja għal perjodu fiss; l-assigurazzjoni kontra l-inċidenti u tas-saħħa (sakemm dawn ma jkunux provduti bħala parti mill-iskemi tas-sigurtà soċjali tal-gvern); l-assigurazzjoni tat-trasport marittimi, bl-ajru u trasport ieħor; il-ħsara tal-proprjetà mġarrba bin-nar jew b'xi mod ieħor; l-assigurazzjoni għat-telf pekunjarju; l-assigurazzjoni tar-responsabbiltà ġenerali; u assigurazzjoni oħra, bħall-assigurazzjoni tal-ivvjaġġar u l-assigurazzjoni relatata ma' self u karti ta' kreditu.

2.6.4 Riassigurazzjoni

Ir-riassigurazzjoni huwa l-proċess tas-subkuntrattar ta’ partijiet mir-riskju assigurat, spiss lil operaturi speċjalizzati, kontra sehem proporzjonali tad-dħul mill-primjum. It-tranżazzjonijiet tar-riassigurazzjoni jistgħu jsiru rigward pakketti li fihom iħalltu ħafna tipi differenti ta’ riskji.

2.6.5 Servizzi awżiljarji tal-assigurazzjoni

Dawn jinkludu tranżazzjonijiet li jkunu relatati mill-qrib mal-operazzjonijiet tal-assigurazzjoni u tal-fondi tal-pensjoni. Huma inklużi l-kummissjonijiet lill-aġenti, is-senserija tal-assigurazzjoni u s-servizzi tal-aġenziji, is-servizzi ta’ konsultazzjoni tal-assigurazzjoni u l-pensjoni, is-servizzi ta’ evalwazzjoni u aġġustament, is-servizzi attwarji, is-servizzi ta’ amministrazzjoni ta’ salvataġġ, u s-servizzi regolatorji u ta’ monitoraġġ fuq servizzi ta’ indennizzi u rkupru.

2.6.6 Servizzi tal-pensjoni

Is-servizzi tal-pensjoni jkopru s-servizzi provduti minn fondi stabbiliti għall-provvista ta' dħul meta wieħed jirtira u benefiċċji għall-mewt jew id-diżabbiltà, għal gruppi speċifiċi ta' impjegati mill-gvern jew minn korporazzjonijiet tal-assigurazzjoni f'isem l-impjegati.

2.6.7 Servizzi ta' garanzija standardizzata

Is-servizzi ta' garanzija standardizzata huma servizzi relatati ma' skemi ta' garanzija standardizzata. Dawn huma arranġamenti fejn parti waħda (il-garanti) jimpenja ruħu jkopri t-telf tal-mutwanti fil-każ ta' nuqqasijiet tal-mutwatarju. Eżempji ta’ dawn jinkludu l-garanziji fuq il-kreditu għall-esportazzjoni u l-garanziji fuq is-self lill-istudenti.

2.7 Servizzi finanzjarji

Is-servizzi finanzjarji jkopru s-servizzi intermedjarji u awżiljarji, għajr is-servizzi tal-assigurazzjoni u tal-fondi tal-pensjoni, li normalment jiġu provduti mill-banek jew korporazzjonijiet finanzjarji oħra.

2.7.1 Servizzi finanzjarji bi ħlas espliċitu u servizzi finanzjarji oħrajn

Is-servizzi jitħallsu b'miżati espliċiti fil-każ ta' bosta servizzi finanzjarji u ma jeħtiġux kalkolu speċjali. Dawn jinkludu miżati għat-teħid u s-self ta' depożitu, miżati għal garanziji ta' darba biss, miżati jew penalitajiet tal-ħlas lura bikri jew tard, miżati tal-kont, miżati relatati mal-ittri tal-kreditu, servizzi tal-karti tal-kreditu, kummissjonijiet u miżati relatati mal-kiri finanzjarju, il-fatturament, is-sottoskrizzjoni u l-ikklerjar tal-pagamenti. Huma inklużi wkoll is-servizzi ta' konsulenza finanzjarji, il-kustodja ta' assi finanzjarji jew bullion, il-ġestjoni tal-assi finanzjarji, is-servizzi ta' monitoraġġ, is-servizzi tal-provvista tal-likwidità, is-servizzi tal-kopertura tar-riskji għajr l-assigurazzjoni, is-servizzi ta' fużjoni u akkwiżizzjoni, is-servizzi tal-klassifikazzjoni tal-kreditu, is-servizzi tal-borża u s-servizzi fiduċjarji. L-intermedjarji finanzjarji fl-istrumenti finanzjarji jistgħu jitolbu ħlas għas-servizzi tagħhom kollha jew parti minnhom billi jkollhom diskrepanza bejn il-prezzijiet tagħhom tax-xiri u tal-bejgħ. Il-marġnijiet fuq it-tranżazzjonijiet tal-bejgħ u tax-xiri huma inklużi fis-servizzi finanzjarji bi ħlas espliċitu u servizzi finanzjarji oħrajn.

2.7.2 Is-servizzi ta’ intermedjazzjoni finanzjarja mkejla indirettament (SIFMI)

L-imgħax attwali jista' jitqies bħala imgħax li jinkludi element ta' dħul u miżata għal servizz. Dawk li jsellfu u dawk li jieħdu depożiti jaħdmu billi joffru rati tal-imgħax lid-depożitaturi tagħhom li huma aktar baxxi mir-rati li huma jiċċarġjaw lil min jissellef mingħandhom. Il-marġnijiet tal-imgħax li jirriżultaw jintużaw mill-korporazzjonijiet finanzjarji biex inaqqsu mill-ispejjeż tagħhom u biex jipprovdu surplus operattiv. Normalment, dawn il-miżati indiretti fir-rigward tal-imgħax japplikaw biss għas-self u d-depożiti u biss meta dawn is-self u d-depożiti jiġu provduti minn, jew iddepożitati ma', korporazzjonijiet finanzjarji.

2.8 Miżati għall-użu tal-proprjetà intellettwali mhux inklużi band'oħra

Il-miżati għall-użu tal-proprjetà intellettwali mhux inklużi band'oħra jinkludu:

(a) Il-miżati għall-użu tad-drittijiet tal-proprjetà (bħall-privattivi, il-marki kummerċjali, id-drittijiet tal-awtur, il-proċessi u d-disinni industrijali inklużi s-sigrieti tal-kummerċ u d-drittijiet ta' rappreżentanza). Dawn id-drittijiet jistgħu jirriżultaw mir-riċerka u l-iżvilupp, kif ukoll mit-tqegħid fis-suq; u

(b) Il-miżati għal-liċenzji għall-produzzjoni mill-ġdid jew id-distribuzzjoni tal-proprjetà intellettwali inkorporata f'oriġinali prodotti jew prototipi (bħad-drittijiet tal-awtur fuq il-kotba jew il-manuskritti, is-softwer tal-kompjuters, ix-xogħlijiet ċinematografiċi u r-reġistrazzjonijiet tal-awdjo) u drittijiet relatati (bħal pereżempju għal spettakli f'ħin dirett u t-televiżjoni, il-kejbil jew ix-xandir bis-satellita).

2.9 Servizzi ta' telekomunikazzjoni, kompjuter u informazzjoni

Is-servizzi tal-kompjuter u tat-telekomunikazzjoni huma definiti f'termini tan-natura tas-servizz, u mhux il-metodu tal-kunsinna.

2.9.1 Servizzi tat-telekomunikazzjoni

Is-servizzi tat-telekomunikazzjoni jinkorporaw it-trażmissjoni tal-ħoss, l-istampi jew informazzjoni oħra bit-telefown, it-telex, it-telegramm, ir-radju u t-televiżjoni bil-kejbil jew imxandar, is-satellita, il-posta elettronika, is-servizzi tal-faks eċċ., inklużi s-servizzi ta' netwerks tan-negozju, it-telekonferenzi u s-servizzi ta’ appoġġ. Ma jinkludux il-valur tal-informazzjoni trasportata. Huma inklużi wkoll is-servizzi ta’ telekomunikazzjoni mobbli, is-servizzi tas-sinsla (backbone) tal-Internet u s-servizzi ta’ aċċess onlajn, inkluż il-provvista tal-aċċess għall-Internet. Huma esklużi s-servizzi ta' installazzjoni għat-tagħmir tan-netwerks tat-telefown billi dawn huma inklużi f'Kostruzzjoni u s-servizzi tal-bażijiet tad-dejta (inklużi f'Servizzi tal-informazzjoni).

2.9.2 Servizzi tal-kompjuter

Dawn jikkonsistu f’servizzi relatati ma’ ħardwer u/jew softwer u servizzi tal-ipproċessar tad-dejta. Huma inklużi wkoll s-servizzi ta' konsulenzi u ta' implimentazzjoni ta' ħardwer u softwer; il-manutenzjoni u t-tiswija tal-kompjuters u tal-apparat periferali; is-servizzi ta’ rkupru minn diżastri, l-għoti ta’ pariri u assistenza fuq kwistjonijiet relatati mal-ġestjoni tar-riżorsi tal-kompjuter; l-analiżi, id-disinn u l-ipprogrammar ta' sistemi lesti għall-użu (inkluż l-iżvilupp u d-disinn tal-paġni web), u l-konsulenza teknika relatata mas-softwer; il-liċenzji għall-użu ta' softwer li ma jkunx ġie mfassal apposta; l-iżvilupp, il-produzzjoni, il-provvista u d-dokumentazzjoni ta' softwer imfassal apposta, inklużi s-sistemi operattivi magħmula fuq ordni ta' utenti speċifiċi; is-servizzi tal-manutenzjoni tas-sistemi u sistemi ta' appoġġ oħrajn, bħat-taħriġ provdut bħala parti mill-konsulenza; is-servizzi tal-ipproċessar tad-dejta, bħad-dħul, it-tabulazzjoni u l-ipproċessar tad-dejta fuq bażi ta' time-sharing; is-servizzi ta’ ospitar ta’ paġni web (jiġifieri l-provvista ta’ spazju fuq server fuq l-Internet għal paġni web tal-klijenti); u l-ġestjoni ta’ faċilitajiet tal-kompjuter. Huma esklużi l-miżati għal-liċenzji għall-produzzjoni mill-ġdid u/jew id-distribuzzjoni ta' softwer li huma inklużi f'Miżati għall-użu tal-proprjetà intellettwali. Il-kiri tal-kompjuters mingħajr operatur huwa inkluż f'Kiri operattiv.

2.9.3 Servizzi tal-informazzjoni

Jinkludu: Is-servizzi tal-aġenziji tal-aħbarijiet u Servizzi oħrajn tal-informazzjoni.

2.9.3.1 Is-servizzi tal-aġenziji tal-aħbarijiet jinkludu l-provvista ta’ aħbarijiet, ritratti u artikli speċjali lill-media.

2.9.3.2 Is-servizzi oħrajn tal-informazzjoni jinkludu s-servizzi tal-bażi tad-dejta (il-konċepiment tad-dejta, il-ħżin tad-dejta u d-disseminazzjoni tad-dejta u tal-bażijiet tad-dejta, inklużi d-direttorji u l-listi tal-indirizzi), kemm onlajn kif ukoll permezz ta' medja manjetika, ottika jew stampata; u l-portals web għat-tfittxija (is-servizzi tal-magni tat-tiftix li jsibu l-indirizzi tal-internet għall-klijenti li jdaħħlu kliem ta' tfittxija). Huma inklużi wkoll abbonamenti diretti, mhux bil-massa għal gazzetti u rivisti perjodiċi, kemm bil-posta, bit-trażmissjoni elettronika jew b'mezzi oħra; servizzi oħra ta' provvista ta' kontenut onlajn; u servizzi ta’ libreriji u arkivji. Il-gazzetti u r-rivisti bil-massa huma inklużi f'merkanzija ġenerali. Il-kontenut imniżżel li mhuwiex softwer (inkluż f'Servizzi tal-kompjuter) jew awdjo u vidjow (inkluż f'Servizzi awdjoviżivi u servizzi relatati) huwa inkluż f'servizzi tal-informazzjoni.

2.10 Servizzi oħra tan-negozju

Dan jinkludi: Servizzi ta' riċerka u żvilupp, Servizzi ta' konsulenza professjonali u ta' ġestjoni, Servizzi tekniċi, relatati mal-kummerċ u servizzi tan-negozju oħrajn.

2.10.1 Servizzi ta’ riċerka u żvilupp

Is-servizzi ta' riċerka u żvilupp jikkonsistu f'servizzi li huma assoċjati mar-riċerka bażika, ir-riċerka applikata, u l-iżvilupp sperimentali ta' prodotti u proċessi ġodda. Fil-prinċipju, tali attivitajiet fix-xjenzi fiżiċi, ix-xjenzi soċjali, u l-istudji umanistiċi huma koperti f'din il-kategorija, inkluż l-iżvilupp ta' sistemi operattivi li jirrappreżentaw avvanzi teknoloġiċi. Hija inkluża wkoll ir-riċerka kummerċjali relatata mal-elettronika, il-farmaċewtiċi u l-bijoteknoloġija.

Dan jinkludi: 1) Ix-xogħol imwettaq fuq bażi sistematika biex tiżdied il-ħażna tal-għarfien u 2) Servizzi oħrajn ta' riċerka u żvilupp.

2.10.1.1 Ix-xogħol imwettaq fuq bażi sistematika biex tiżdied il-ħazna tal-għarfien jinkludi: a) Il-provvista ta' servizzi ta' riċerka u żvilupp magħmulin apposta u mhux magħmulin apposta u b) Il-bejgħ tad-drittijiet tal-proprjetà li jirriżultaw mir-riċerka u l-iżvilupp.

2.10.1.1.a Il-provvista ta' servizzi ta' riċerka u żvilupp magħmulin apposta u mhux magħmulin apposta tkopri l-provvista ta' servizzi ta' riċerka u żvilupp li huma magħmulin fuq ordni (magħmulin apposta) u l-iżvilupp ta' riċerka u żvilupp mhux magħmulin apposta, esklużi l-bejgħ tad-drittijiet tal-proprjetà (inkluż f'2.10.1.1.b), u l-bejgħ relatat mal-liċenzji għall-produzzjoni mill-ġdid jew għall-użu (inkluż f'Miżati għall-użu tal-proprjetà intellettwali).

2.10.1.1.b Il-bejgħ tad-drittijiet tal-proprjetà li jirriżultaw mir-riċerka u l-iżvilupp jinkludi l-Privattivi, id-Drittijiet tal-awtur li jirriżultaw mir-riċerka u l-iżvilupp, il-proċessi u d-disinni industrijali (inklużi s-sigrieti tal-kummerċ).

2.10.1.2 Servizzi oħrajn ta' riċerka u żvilupp jinkludu attivitajiet oħrajn ta' żvilupp ta' prodotti/proċessi.

2.10.2 Servizzi ta' konsulenza professjonali u ta' ġestjoni

Is-servizzi ta' konsulenza professjonali u ta' ġestjoni jinkludu: 1) Is-servizzi ta' konsulenza legali, kontabilistika, ta' ġestjoni, is-servizzi ta' ġestjoni u s-servizzi tar-relazzjonijiet pubbliċi; u 2) Is-servizzi tar-riklamar, ir-riċerka dwar is-suq u l-istħarriġ dwar l-opinjoni pubblika.

2.10.2.1 Il-konsulenza legali, kontabilistika, ta' ġestjoni, u relazzjonijiet pubbliċi tinkludi:

a) Is-servizzi legali; b) Is-servizzi ta’ kontabbiltà, verifika, żamma tal-kotba, u konsulenza dwar it-taxxa; c) Is-servizzi ta' konsulenza dwar in-negozju u l-ġestjoni u s-servizzi ta’ relazzjonijiet pubbliċi.

2.10.2.1.a Is-servizzi legali jkopru s-servizzi ta' konsulenza legali u rappreżentanza fi kwalunkwe proċedura legali u statutorja; is-servizzi ta' tfassil ta' dokumentazzjoni u strumenti legali; il-konsulenza dwar iċ-ċertifikazzjoni; u s-servizzi ta' kustodja minn terzi (escrow) u ta’ saldu.

2.10.2.1.b Is-servizzi ta’ kontabbiltà, verifika, żamma tal-kotba, u konsulenza dwar it-taxxa jkopru r-reġistrazzjoni tat-tranżazzjonijiet kummerċjali għan-negozji u oħrajn; is-servizzi ta' eżami tar-reġistri tal-kontabbiltà u d-dikjarazzjonijiet finanzjarji; l-ippjanar u l-konsulenza dwar it-taxxi tan-negozju; u t-tħejjija tad-dokumenti tat-taxxa.

2.10.2.1.c Is-servizzi ta' konsulenza tan-negozju u tal-ġestjoni u tar-relazzjonijiet pubbliċi ikopru s-servizzi ta’ pariri, gwida u assistenza operattiva pprovduti lin-negozji għal politiki u strateġiji tan-negozju u l-ippjanar, l-istrutturar u l-kontroll ġenerali ta’ organizzazzjoni. Huma inklużi l-miżati tal-ġestjoni, il-verifika tal-ġestjoni; il-konsulenza dwar il-ġestjoni tas-suq, ir-riżorsi umani, il-ġestjoni tal-produzzjoni u l-ġestjoni tal-proġetti; u s-servizzi tal-għoti ta' pariri, gwida u servizzi operattivi relatati mat-titjib tad-dehra tal-klijenti u r-relazzjonijiet tagħhom mal-pubbliku ġenerali u istituzzjonijiet oħrajn.

2.10.2.2 Ir-riklamar, ir-riċerka dwar is-suq u l-istħarriġ dwar l-opinjoni pubblika jkopru id-disinn, il-ħolqien u t-tqegħid fis-suq ta' riklami mill-aġenziji tar-riklamar; it-tqegħid fil-media, inklużi x-xiri u l-bejgħ ta’ spazju għar-riklamar; servizzi ta’ esibizzjoni pprovduti minn fieri kummerċjali; il-promozzjoni ta’ prodotti barra l-pajjiż; ir-riċerka tas-suq; telekummerċjalizzazzjoni; u stħarriġ tal-opinjoni pubblika fuq diversi kwistjonijiet.

2.10.3 Servizzi tekniċi, relatati mal-kummerċ u servizzi tan-negozju oħrajn

Dawn jinkludu: 1) Servizzi tal-arkitettura, tal-inġinerija, xjentifiċi u servizzi tekniċi oħrajn, 2) Trattament tal-iskart u tneħħija tat-tniġġis, servizzi tal-agrikoltura u tal-minjieri, 3) Servizzi tal-kiri operattiv, 4) Servizzi relatati mal-kummerċ u 5) Servizzi tan-negozju, m.i.b.o.

2.10.3.1 Servizzi tal-arkitettura, tal-inġinerija, xjentifiċi u servizzi tekniċi oħrajn

Jinkludu: a) Servizzi tal-arkitettura, b) Servizzi tal-inġinerija, c) Servizzi xjentifiċi u servizzi tekniċi oħrajn.

2.10.3.1.a Is-servizzi tal-arkitettura jinkludu tranżazzjonijiet relatati mad-disinn tal-bini.

2.10.3.1.b Is-servizzi tal-inġinerija jinkludu d-disinn, l-iżvilupp u l-użu tal-magni, il-materjali, l-istrumenti, l-istrutturi, il-proċessi u s-sistemi. Is-servizzi ta' dan it-tip jinvolvu l-provvista ta' disinni, pjanijiet u studji relatati mal-proġetti tal-inġinerija. L-inġinerija tal-minjieri hija eskluża (inkluża f'Servizzi relatati mal-minjieri, u l-estrazzjoni taż-żejt u tal-gass).

2.10.3.1.c Is-servizzi xjentifiċi u servizzi tekniċi oħrajn jinkludu is-surveying; il-kartografija; l-ittestjar u ċ-ċertifikazzjoni tal-prodotti; u s-servizzi ta’ spezzjoni teknika.

2.10.3.2 Trattament tal-iskart u tneħħija tat-tniġġis, servizzi tal-agrikoltura u tal-minjieri

Jinkludu: a) Trattament tal-iskart u tneħħija tat-tniġġis, b) Servizzi relatati mal-agrikoltura, il-forestrija u s-sajd, c) Servizzi relatati mal-minjieri, u l-estrazzjoni taż-żejt u tal-gass

2.10.3.2.a It-trattament tal-skart u tneħħija tat-tniġġis jinkludi l-ġbir u r-rimi tal-iskart, ir-rimedjazzjoni, sanità, u servizzi oħra tal-protezzjoni tal-ambjent. Jinkludi wkoll is-servizzi tal-ambjent, bħall-produzzjoni ta' kumpensi għall-emmissjonijiet tal-karbonju jew is-sekwestru tal-karbonju li mhumiex klassifikati f'kategorija oħra aktar speċifika.

2.10.3.2.b Is-servizzi relatati mal-agrikoltura, il-forestrija u s-sajd jinkludu s-servizzi tal-agrikoltura li huma relatati mal-agrikoltura, bħal pereżempju il-provvista ta' makkinarju agrikolu bl-ekwipaġġ, il-ħsad, it-trattament tal-uċuh tar-raba', il-kontroll ta’ ħlejjaq li jagħmlu l-ħsara, iż-żamma tal-annimali, il-kura tal-annimali, u s-servizzi ta’ tnissil. Is-servizzi relatati mal-kaċċa, l-insib, il-forestrija u l-qtugħ tas-siġar, u s-sajd huma wkoll inklużi hawn, kif ukoll is-servizzi veterinarji.

2.10.3.2.c Is-servizzi relatati mal-minjieri, u l-estrazzjoni taż-żejt u tal-gass jinkludu s-servizzi tal-minjieri provduti fl-artijiet taż-żejt u tal-gass, inklużi t-tħaffir, il-kostruzzjoni ta’ drieki, is-servizzi ta’ tiswija u żarmar, u l-kisi bis-siment ta’ bjar taż-żejt u l-gass. Is-servizzi relatati mat-tfittxija u l-esplorazzjoni ta’ minerali, kif ukoll l-inġinerija tat-tħaffir u s-surveying ġeoloġiku huma wkoll inklużi hawnhekk.

2.10.3.3 Servizzi tat-twillija operattiva

It-twillija operattiva hija l-attività tal-kiri ta' assi prodotti b'arranġamenti li jipprevedu l-użu ta' assi tanġibbli lill-kerrej, iżda ma jinvolvux it-trasferiment tal-ammonti tar-riskji u l-premji tas-sjieda lill-kerrej. It-twillija operattiva tista' tissejjaħ kiri fil-każ ta' oġġetti bħal bini jew tagħmir. Is-servizzi tat-twillija operattiva jkopru t-twillija (kiri) u charters, mingħajr ekwipaġġ, ta' vapuri, inġenji tal-ajru, u t-trasport ta' tagħmir. Huma inklużi wkoll il-pagamenti tat-twillja operattiva li huma relatati ma' tipi oħrajn ta' tagħmir mingħajr operatur, inklużi l-kompjuters u t-tagħmir għat-telekomunikazzjoni. Il-pagamenti tal-liċenzji għad-dritt tal-użu ta' assi mhux taniġibbli, bħal softwer, proprjetà intellettwali eċċ huma inklużi fit-titli speċifiċi (Servizzi tal-kompjuter, Miżati għall-użu tal-proprjetà intellettwali m.i.b.o. eċċ) milli fit-twillija operattiva. Huma esklużi mis-servizzi ta' twillija operattiva t-twillija ta' linji jew kapaċità tat-telekomunikazzjoni (inklużi f'Servizzi tat-telekomunikazzjoni); il-kiri ta' vapuri u inġenji tal-ajru bl-ekwipaġġ (inkluż f'Servizzi tat-trasport); u l-kiri relatat mal-ivvjaġġar (inkluż fi Vjaġġar).

2.10.3.4 Servizzi relatati mal-kummerċ

Is-servizzi relatati mal-kummerċ ikopru l-kummissjonijiet fuq tranżazzjonijiet ta' oġġetti u servizzi pagabbli lill-kummerċjanti, is-sensara ta’ komoditajiet, in-negozjanti, u l-aġenti bil-kummissjoni. Huma esklużi mis-servizzi relatati mal-kummerċ il-miżati tal-franchising (inklużi f'Miżati għall-użu tal-proprjetà intellettwali m.i.b.o.); is-senserija fuq strumenti finanzjarji (inkluża f'Servizzi finanzjarji); is-sensarija tal-assigurazzjoni (inkluża f'Servizzi tal-assigurazzjoni awżiljarji) u l-miżati relatati mat-trasport, bħal pereżempju l-kummissjonijiet tal-aġenziji (inklużi fi Trasport).

2.10.3.5 Servizzi oħra tan-negozju, mhux inklużi band'oħra

Servizzi oħrajn tan-negozju jinkludu s-servizzi ta' distribuzzjoni relatati mal-ilma, il-fwar, il-gass jew prodotti oħra taż-żejt mhux maħdum, u l-provvista tal-arja kundizzjonata, fejn dawn ikunu identifikati b'mod separat mis-servizzi tat-trażmissjoni; is-servizzi ta' pożizzjonament tal-persunal, sigurtà u investigazzjoni; traduzzjoni u interpretazzjoni; servizzi fotografiċi; pubblikazzjoni; tindif tal-bini; u servizzi relatati mal-proprjetà.

2.11 Servizzi personali, kulturali, u ta’ divertiment

Dawn jinkludu s-Servizzi awdjoviżivi u servizzi relatati u Servizzi personali, kulturali, u ta’ divertiment oħra.

2.11.1 Servizzi awdjoviżivi u servizzi relatati

Dawn jistgħu jerġgħu jitqassmu f'Servizzi awdjoviżivi u servizzi relatati mal-arti. Dawn jinkludu servizzi u miżati assoċjati relatati mal-produzzjoni ta’ films (fuq film jew tejp tal-vidjow), programmi għar-radju u t-televiżjoni (b'xandira diretta jew irreġistrata) u reġistrazzjonijiet mużikali. Huwa inkluż il-kiri ta' prodotti awdjoviżivi u prodotti relatati u l-aċċess għal stazzjonijiet tat-televiżjoni kriptati (bħas-servizzi tal-kejbil jew tas-satellita); prodotti awdjoviżivi prodotti bil-massa mixtrija jew mibjugħa għall-użu perpetwu li jiġu kkunsinnati b'mod elettroniku (imniżżla); il-miżati li jirċievu l-artisti li jagħmlu l-ispettakli (atturi, mużiċisti, żeffiena), l-awturi, il-kompożituri eċċ. Huma esklużi l-miżati jew il-liċenzji għall-produzzjoni mill-ġdid u/jew id-distribuzzjoni tal-prodotti awdjoviżivi (inklużi f'Miżati għall-użu tal-proprjetà intellettwali m.i.b.o.).

2.11.2 Servizzi personali, kulturali, u ta’ divertiment oħra

Jinkludu: a) Servizzi edukattivi, b) Servizzi tas-saħħa, c) Servizzi tal-wirt storiku u ta' divertiment d) Servizzi personali oħrajn.

2.11.2.a Is-servizzi edukattivi jinkludu servizzi provduti bejn residenti u mhux residenti relatati mal-edukazzjoni, bħall-korsijiet bil-korrispondenza u l-edukazzjoni permezz tat-televiżjoni jew l-Internet, kif ukoll minn għalliema eċċ. li jagħtu servizzi direttament fl-ekonomiji ospitanti.

2.11.2.b Is-servizzi tas-saħħa jinkludu servizzi provduti minn tobba, infermiera u paramediċi u persunal simili, kif ukoll servizzi ta’ laboratorju u oħrajn simili, kemm jekk mogħtija mill-bogħod u kemm jekk fil-post. Hija eskluża kull nefqa minn vjaġġaturi fuq edukazzjoni jew saħħa (inklużi fi Vjaġġar).

2.11.2.c Is-servizzi tal-wirt storiku u ta' divertiment jinkludu servizzi assoċjati mal-mużewijiet u attivitajiet kulturali, tal-isport, tal-logħob tal-azzard u ta' divertimenti oħra, għajr dawk li jinvolvu persuni barra mill-ekonomija ta' residenza tagħha (inklużi fi Vjaġġar).

2.11.2.d Is-servizzi personali oħra jinkludu servizzi soċjali, servizzi domestiċi eċċ.

2.12 Oġġetti u servizzi tal-gvern mhux inklużi band'oħra

Din hija kategorija residwa li tkopri t-tranżazzjonijiet tal-gvern (inklużi dawk tal-organizzazzjonijiet internazzjonali) ta' oġġetti u servizzi li mhuwiex possibbli tikklassifikahom taħt partiti oħrajn. Huma inklużi t-tranżazzjonijiet kollha (kemm ta' oġġetti kif ukoll ta' servizzi) minn enklavi bħal ambaxxati, konsulati, bażijiet militari u organizzazzjonijiet internazzjonali b’residenti ta’ ekonomiji fejn jinsabu l-enklavi. Huma esklużi t-tranżazzjonijiet tal-enklavi ma’ residenti tal-ekonomiji domestiċi. Skont l-unità tal-gvern li qed twettaq it-tranżazzjoni, din il-partita tista' terġa' titqassam f'oġġetti u servizzi minn Ambaxxati u konsulati, Unitajiet u aġenziji militari u Oġġetti u servizzi oħra mhux inklużi band'oħra.

3. DĦUL PRIMARJU

Id-dħul primarju jirrappreżenta r-ritorn li jkun imiss lil unitajiet istituzzjonali għall-kontribuzzjoni tagħhom fil-proċess ta’ produzzjoni, jew għall-provvista ta’ assi finanzjarji jew mill-kiri ta’ riżorsi naturali lil unitajiet istituzzjonali oħrajn. Dan jinkludi Kumpens lill-impjegati, Dħul mill-investiment u Dħul primarju ieħor.

3.1 Kumpens lill-impjegati (D1)

Il-kumpens lill-impjegati huwa rreġistrat meta min iħaddem (l-unità li tipproduċi) u l-impjegat ikunu residenti f’ekonomiji differenti. Għall-ekonomija fejn huma residenti l-unitajiet li jipproduċu, il-kumpens lill-impjegati huwa r-remunerazzjoni totali (inklużi l-kontribuzzjonijiet imħallsa minn dawk li jħaddmu lil skemi ta’ sigurtà soċjali jew lil fondi ta’ assigurazzjoni jew pensjoni privati), fi flus jew f'ekwivalenti, pagabbli minn intrapriżi residenti lil impjegati mhux residenti bi tpattija għal xogħol li jkunu għamlu dawn tal-aħħar waqt il-perjodu tal-kontabbiltà. Għall-ekonomija fejn l-individwi huma residenti, il-kumpens huwa r-remunerazzjoni totali, fi flus jew f'ekwivalenti, li dawn jirċievu minn intrapriżi mhux residenti bi tpattija għal xogħol li jkunu għamlu waqt il-perjodu tal-kontabbiltà. Huwa importanti li jiġi stabbilit jekk teżistix relazzjoni bejn min iħaddem u l-impjegat; jekk le, il-pagament jikkostitwixxi xiri ta’ servizzi.

3.2 Dħul minn investiment

Id-dħul mill-investiment ġej mis-sjieda ta’ resident ta’ assi finanzjarji esterni (kreditu) u b’mod simetriku, id-dħul derivat minn sjieda ta’ xi ħadd mhux residenti ta’ assi finanzjarji domestiċi (debitu). Id-dħul mill-investiment jinkludi dħul fuq l-ekwità (Dividendi, Ġbid mid-dħul ta’ kważi korporazzjonijiet, Qligħ investit mill-ġdid) u fuq dejn (Imgħax), u dħul mill-investiment attribwibbli lil sidien ta’ poloz fl-assigurazzjoni, skemi ta’ pensjoni, u skemi ta’ garanzija standardizzata.

Fil-bilanċ tal-pagamenti, id-dħul mill-investiment huwa kklassifikat ukoll skont il-funzjoni tal-investiment sottostanti, bħala Investiment dirett, Investiment tal-portafoll, Investiment ieħor u Assi ta’ riżerva, u dettaljati aktar skont it-tip ta’ investiment. Għad-definizzjonijiet ta’ investiment skont il-funzjoni, ara l-kont finanzjarju.

Fejn ikunu identifikabbli b’mod separat, il-qligħ u t-telf fuq pussessi (kapitali) mhumiex ikklassifikati bħala dħul fuq l-investimenti, iżda bħala bidliet fil-valur tal-investimenti minħabba żviluppi fil-prezz tas-suq. Il-flussi netti assoċjati ma’ derivati tar-rati ta’ interess huma rreġistrati biss taħt derivati finanzjarji fil-kont finanzjarju.

3.2.1 Imgħax (D41)

L-imgħax huwa forma ta’ dħul mill-investiment li jirċievu s-sidien ta’ ċerti tipi ta’ assi finanzjarji, jiġifieri depożiti (AF2), titoli ta’ dejn (AF3), self (AF4), u kontijiet oħrajn riċevibbli (AF8), għat-tqegħid tal-assi finanzjarji għad-dispożizzjoni ta’ unità istituzzjonali oħra. Id-dħul fuq pussess ta’ drittijiet speċjali ta’ prelevament (SDR) u allokazzjonijiet tal-SDR huwa ukoll inkluż fl-imgħax. Il-kont tad-dħul primarju jirreġistra "imgħax pur" billi jelimina l-komponent FISIM mill-"imgħax attwali". Id-dħul mill-imgħax jiġi rreġistrat fuq il-bażi tad-dovuti.

3.2.2 Dħul distribwit tal-korporazzjonijiet (D42)

3.2.2.1 Dividendi (D421)

Id-dividendi huma l-qligħ imqassam allokat lis-sidien tal-ishma ta’ ekwità (AF5) għat-tqegħid ta’ fondi għad-dispożizzjoni tal-korporazzjonijiet. Id-dividendi huma rreġistrati fil-mument li l-ishma jsiru ex-dividend.

3.2.2.2 Ġbid mid-dħul ta’ kważi korporazzjonijiet (D422)

Il-ġbid mid-dħul tal-kważi korporazzjonijiet (intrapriżi mhux inkorporati li jġibu ruħhom daqs li kieku kienu korporazzjonijiet, eż. fergħat, unitajiet residenti konċettwali għal artijiet u riżorsi naturali oħrajn proprjetà ta’ persuni mhux residenti, intrapriżi konġunti, fiduċjarji, eċċ.) huma l-ammonti li s-sidien ta’ kważi korporazzjonijiet jiġbdu għall-użu tagħhom stess mill-qligħ miksub mill-kważi korporazzjonijiet li jappartjenu lilhom. Il-ġbid mid-dħul ta’ kważi korporazzjonijiet huma rreġistrati li jseħħu meta effettivament iseħħu.

3.2.3 Qligħ investit mill-ġdid fuq l-investiment barrani dirett (D43)

Il-qligħ investit mill-ġdid (QIĠ) jirrappreżenta l-proporzjon tal-investituri diretti, f’termini ta’ ekwità miżmuma, tal-qligħ li sussidjarji barranin, assoċjati u fergħat ma jqassmux bħala dividendi. Dan huwa definit bħala s-sehem tal-investitur dirett tal-qligħ ikkonsolidat totali miksub mill-intrapriża ta’ investiment dirett fil-perjodu ta’ referenza (wara li jitqiesu t-taxxa, l-imgħax u d-deprezzament) mingħajr id-dividendi li għandhom jitħallsu fil-perjodu ta’ referenza, anke jekk dawn id-dividendi huma relatati ma’ qligħ miksub f’perjodi preċedenti.

Il-qligħ investit mill-ġdid għandu jkun irreġistrat fil-perjodu li fih jakkumula l-qligħ imfaddal.

3.2.4 Dħul tal-ishma tal-fondi tal-investiment (D443)

Id-dħul mill-investiment attribwibbli għal azzjonisti ta’ fondi ta’ investiment kollettivi, inklużi fondi reċiproċi u fiduċjarja ta' unità, huwa magħmul minn żewġ partiti separati: Dividenti (D4431), u Qligh investit mill-ġdid (D4432).

Il-qligħ minn fondi ta’ investiment jista’ jitqies bħala mgħoddi lill-azzjonisti tagħhom (jew detenturi ta’ unità) minħabba li dan jinkiseb fil-forma ta’ dħul mill-investiment fuq l-ekwità tagħhom. Il-fondi tal-investiment jiksbu dħul billi jinvestu l-flus li jirċievu mingħand l-azzjonisti. Il-qligħ tal-azzjonisti mill-fondi tal-investiment huwa definit bħala d-dħul mill-investiment miksub fuq il-portafoll ta’ investiment tal-fond wara li jitnaqqsu l-ispejjeż operattivi. Il-qligħ nett tal-fondi tal-investiment wara li jitnaqqsu l-ispejjeż operattivi jappartjeni lill-azzjonisti. Meta parti biss tal-qligħ nett jitqassam lill-azzjonisti bħala dividendi, il-qligħ imfaddal għandu jkun ittrattat bħallikieku tqassam lill-azzjonisti u mbagħad jitqies investit mill-ġdid.

3.2.5 Dħul mill-investiment li jista' jiġi attribwit lid-detenturi ta' poloz fl-assigurazzjoni, l-iskemi tal-pensjoni, u l-iskemi ta' garanzija standardizzata

Għad-definizzjoni ta' din il-partita, għandna nqisu l-komponenti tagħha b'mod separat, mhux parti mit-talba tad-dejta tal-BOP.

3.2.5.1 Id-dħul mill-investiment attribwibbli lil sidien ta’ polza (D441) tal-assigurazzjoni jikkorrispondi għad-dħul primarju totali riċevut mill-investiment ta’ riżervi tekniċi ta’ assigurazzjoni. Ir-riżervi huma dawk li għalihom il-korporazzjoni tal-assigurazzjoni tirrikonoxxi obbligazzjoni korrispondenti għas-sidien tal-polza.

3.2.5.2 Dħul mill-investiment li għandu jitħallas fuq intitolamenti tal-pensjoni (D442)

Id-drittijiet għall-pensjoni jinħolqu kemm minn skemi ta’ kontribuzzjoni definiti kif ukoll minn skemi ta’ benefiċċju definiti.

3.3 Dħul primarju ieħor

Ikklassifikat skont is-settur istituzzjonali tal-ekonomija dikjaranti (gvern ġenerali jew setturi oħrajn) u jinkludi dawn il-komponenti li ġejjin: Taxxi fuq il-produzzjoni u l-importazzjoni, Sussidji u Kera.

3.3.1 Taxxi fuq il-produzzjoni u l-importazzjonijiet (D2)

Jinkludu dawn il-komponenti li ġejjin:

3.3.1.1 It-taxxi fuq il-prodotti (D21) huma pagabbli għal kull unità ta’ xi oġġett jew servizz prodott jew innegozjat barra l-konfini. Eżempji ta’ dan jinkludu t-taxxa fuq il-valur miżjud, id-dazji tal-importazzjoni, id-dazji tas-sisa u t-taxxi fuq il-konsum.

3.3.1.2 It-taxxi oħrajn fuq il-produzzjoni (D29) jikkonsistu fit-taxxi kollha li jġarrbu l-intrapriżi minħabba li jkunu involuti fil-produzzjoni, u jinkludu taxxi mħallsa għal-liċenzji tan-negozju u liċenzji professjonali.

3.3.2 Sussidji (D3)

Jinkludu l-komponenti li ġejjin:

3.3.2.1 Is-sussidji fuq il-prodotti (D31) jitħallsu għal kull unità ta’ oġġett jew servizz prodott.

3.3.2.2 Sussidji oħrajn fuq il-produzzjoni (D39) jikkonsistu f’sussidji, minbarra sussidji fuq prodotti li l-unitajiet ta’ produzzjoni residenti jistgħu jirċievu talli jkunu involuti fil-produzzjoni..

3.3.3 Kera (D45)

Il-kera tkopri d-dħul riċevibbli għat-tqegħid ta’ riżorsi naturali għad-dispożizzjoni ta’ unità istituzzjonali mhux residenti. Eżempji ta’ kera jinkludu ammonti pagabbli għall-użu ta’ art għall-estrazzjoni ta’ depożiti minerali jew assi oħra fis-sottoswol, u għas-sajd, għall-forestrija, u għad-drittijiet ta’ rigħi. Il-pagamenti regolari li jsiru minn dawk li jikru riżorsi naturali, bħall-assi tas-sottoswol, huma spiss deskritti bħala drittijiet, iżda huma kklassifikati bħala kirjiet.

4. DĦUL SEKONDARJU

Il-kont tad-dħul sekondarju juri t-trasferiment kurrenti bejn ir-residenti u dawk li mhumiex residenti. Trasferiment huwa entrata li tikkorrispondi għall-provvista ta’ prodott, servizz, assi finanzjarji jew assi oħra mhux prodotti minn unità istituzzjonali lil unità istituzzjonali oħra meta ma jkun hemm l-ebda ritorn korrispondenti ta’ prodott ta’ valur ekonomiku. It-trasferimenti kurrenti jikkonsistu fit-trasferimenti kollha li mhumiex trasferimenti tal-kapital.

It-trasferimenti kurrenti huma kklassifikati skont is-settur istituzzjonali li jagħmel jew jirċievi t-trasferiment fl-ekonomija dikjaranti (Gvern ġenerali jew Setturi oħrajn).

It-trasferimenti kurrenti tal-gvern ġenerali jinkludu t-Taxxi kurrenti fuq id-dħul, il-ġid eċċ., il-Kontribuzzjonijiet soċjali, il-Benefiċċji soċjali, il-Kooperazzjoni internazzjonali kurrenti, it-Trasferimenti kurrenti diversi, il-VAT u r-riżorsi proprji tal-Unjoni bbażati fuq l-ING.

It-trasferimenti kurrenti ta’ setturi oħrajn jinkludu t-Taxxi kurrenti fuq id-dħul, il-ġid eċċ., il-Kontribuzzjonijiet soċjali, il-Benefiċċji soċjali, it-Trasferimenti kurrenti diversi, il-Primjums netti tal-assigurazzjoni mhux tal-ħajja, il-Pretensjonijiet tal-assigurazzjoni mhux tal-ħajja u l-Aġġustamenti għall-bidliet fid-drittijiet għall-pensjoni. It-trasferimenti kurrenti diversi (D75) jinkludu t-Trasferiment personali bejn unitajiet domestiċi residenti u mhux residenti (Li jinkludu: Ir-rimessi tal-ħaddiema)

4.1 Taxxi kurrenti fuq id-dħul, il-ġid, eċċ. (D5)

It-taxxi kurrenti fuq id-dħul, il-ġid eċċ. fil-kontijiet internazzjonali jikkonsistu l-aktar f’taxxi imposti fuq id-dħul miksub minn persuni mhux residenti mill-provvista tal-assi tax-xogħol jew l-assi finanzjarji tagħhom. It-taxxi fuq il-qligħ tal-kapital li jirriżulta mill-assi ta’ persuni mhux residenti huma inklużi wkoll. It-taxxi fuq id-dħul u l-qligħ tal-kapital minn assi finanzjarji huma ġeneralment pagabbli minn Setturi oħrajn (individwi, korporazzjonijiet u istituzzjonijiet li ma jagħmlux qligħ) u riċevibbli mill-Gvern ġenerali.

4.2 Kontribuzzjonijiet soċjali (D61)

Il-kontribuzzjonijiet soċjali huma l-kontribuzzjonijiet attwali jew attribwiti magħmula mill-unitajiet domestiċi lill-iskemi tal-assigurazzjoni soċjali sabiex ikunu jistgħu jitħallsu l-benefiċċji soċjali.

4.3 Benefiċċji soċjali (D62+D63)

Il-benefiċċji soċjali jinkludu benefiċċji pagabbli taħt skemi ta’ sigurtà soċjali u tal-pensjoni. Dawn jinkludu benefiċċji tal-pensjoni u mhux tal-pensjoni minħabba avvenimenti jew ċirkostanzi bħall-mard, il-qgħad, l-akkomodazzjoni u l-edukazzjoni, u jistgħu jkunu fi flus jew f'ekwivalenti.

4.4 Primjums netti mhux fuq il-ħajja (D71)

Il-primjums netti tal-assigurazzjoni mhux tal-ħajja jikkonsistu kemm fil-primjums gross pagabbli minn detenturi tal-poloz sabiex jiksbu assigurazzjoni waqt il-perjodu tal-kontabbiltà (primjums maqlugħa) u s-supplimenti tal-primjums pagabbli mid-dħul fuq l-investiment attribwibbli għad-detenturi tal-poloz tal-assigurazzjoni, wara li jitnaqqsu l-miżati tas-servizz tal-intrapriżi tal-assigurazzjoni li jieħdu ħsieb l-assigurazzjoni. Il-miżati tas-servizz jikkostitwixxu xiri ta’ servizzi mid-detenturi tal-poloz u huma rreġistrati bħala servizzi ta’ assigurazzjoni. Il-primjums netti fuq garanziji standardizzati huma inklużi f'din il-partita.

4.5 Pretensjonijiet tal-assigurazzjonijiet mhux tal-ħajja (D72)

Il-pretensjonijiet tal-assigurazzjoni mhux tal-ħajja huma l-ammonti pagabbli bħala ħlas tal-pretensjonijiet li jsiru dovuti waqt il-perjodu tal-kontabbiltà kurrenti. Il-pretensjonijiet isiru dovuti fil-mument meta sseħħ l-eventwalità li tagħti lok għal pretensjoni valida. Il-pretensjonijiet pagabbli taħt garanziji standardizzati huma rreġistrati f'din il-partita.

4.6 Kooperazzjoni internazzjonali kurrenti (D74)

Il-kooperazzjoni internazzjonali kurrenti tikkonsisti fi trasferimenti kurrenti fi flus jew f'ekwivalenti bejn il-gvernijiet ta’ pajjiżi differenti jew bejn gvernijiet u organizzazzjonijiet internazzjonali. Parti mill-kooperazzjoni internazzjonali kurrenti hija fil-konfront tal-Istituzzjonijiet tal-Unjoni.

4.7 Trasferimenti kurrenti diversi (D75)

It-trasferimenti kurrenti diversi, fi flus jew f'ekwivalenti, jinkludu: Trasferimenti kurrenti lil istituzzjonijiet bla skop ta' qligħ li jservu lill-unitajiet domestiċi (D751), Trasferimenti kurrenti bejn l-unitajiet domestiċi (D752), Trasferimenti kurrenti diversi oħrajn (D759) inklużi multi u penali, parti mill-pagamenti għal biljetti tal-lotterija u għal logħob tal-azzard, pagamenti ta’ kumpens u oħrajn.

4.7.1 Trasferimenti personali bejn unitajiet domestiċi residenti u mhux residenti

It-trasferimenti personali bejn l-unitajiet domestiċi residenti u mhux residenti jikkonsistu fit-trasferimenti kurrenti kollha fi flus jew f'ekwivalenti li jkunu għamlu jew irċevew l-unitajiet domestiċi residenti lil jew mingħand l-unitajiet domestiċi mhux residenti. It-trasferimenti personali jinkludu r-Rimessi tal-ħaddiema"li minnhom"

4.7.1.1 Rimessi tal-ħaddiema

Ir-rimessi tal-ħaddiema jikkonsistu fi trasferimenti personali magħmula minn migranti residenti u impjegati f’ekonomiji ġodda lill-unitajiet domestiċi mhux residenti. Il-persuni li jaħdmu għal u joqogħdu f’ekonomiji ġodda għal inqas minn sena jitqiesu mhux residenti u r-remunerazzjoni tagħhom hija rreġistrata taħt il-kumpens lill-impjegati.

4.8 Riżorsi proprji tal-Unjoni bbażati fuq l-ING u l-VAT (D76)

Il-VAT u t-tielet u r-raba’ riżorsi proprji tal-Unjoni bbażati fuq l-ING huma trasferimenti kurrenti mħallsa mill-gvern ġenerali ta’ kull Stat Membru lill-Istituzzjonijiet tal-Unjoni.

4.9 Aġġustament għall-bidla fl-intitolamenti tal-pensjoni (D8)

L-aġġustament għall-bidla fid-drittijiet tal-pensjoni huwa meħtieġ sabiex jiġi rrikonċiljat it-trattament tal-pensjonijiet bħala trasferimenti kurrenti mat-trattament ta’ drittijiet tal-pensjoni bħala assi finanzjarji. Wara l-aġġustament, il-bilanċ tal-kont kurrenti huwa l-istess bħal kif kien ikun kieku l-kontribuzzjonijiet soċjali u l-irċevuti tal-pensjoni ma kinux irreġistrati bħala trasferimenti kurrenti.

B. KONT KAPITALI

Il-kont kapitali jkopri t-Trasferimenti tal-kapital u l-Akkwisti/disponimenti tal-assi mhux prodotti mhux finanzjarji.

5.1 Akkwisti grossi u disponimenti tal-assi mhux finanzjarji mhux prodotti

L-Assi mhux prodotti mhux finanzjarji jikkonsistu fi: (a) riżorsi naturali, (b) kuntratti, kirjiet u liċenzji, u (c) assi tas-suq (ismijiet ta’ ditti, marki kummerċjali) u avvjament L-akkwist u d-disponimenti ta’ assi mhux prodotti mhux finanzjarji huma rreġistrati b’mod separat fuq bażi gross, minflok innettjati. Ix-xiri/il-bejgħ biss, u mhux l-użu, ta’ dawn l-assi għandu jiġi rreġistrat f’din il-partita tal-kont kapitali.

5.2 Trasferimenti ta' kapital (D9)

It-trasferimenti tal-kapital jikkonsistu fi (i) it-trasferimenti ta’ sjieda ta’ assi finanzjarji, (ii) it-trasferimenti ta’ fondi marbuta ma’, jew kundizzjonali fuq l-akkwist jew id-disponiment ta’ assi fissi, u (iii) it-tħassir, mingħajr ma tiġi riċevuta ebda kunsiderazzjoni bħala kumpens, tal-obbligazzjonijiet minn kredituri. It-trasferimenti tal-kapital jistgħu jkunu fi flus jew f'ekwivalenti (bħall-maħfra tad-dejn). Id-distinzjoni bejn trasferimenti kurrenti u tal-kapital, fil-prattika, hija fl-użu li jagħmel mit-trasferimenti il-pajjiż li jirċevih. It-trasferimenti tal-kapital huma kklassifikati skont is-settur istituzzjonali li jagħmel jew jirċievi t-trasferiment fl-ekonomija dikjaranti (Gvern ġenerali jew Setturi oħrajn).

It-trasferimenti tal-kapital jinkludu: Taxxi fuq il-kapital, Għotjiet ta’ investiment u Trasferimenti tal-kapital oħrajn.

5.2.1 Taxxi fuq il-kapital (D91)

It-taxxi fuq il-kapital jikkonsistu f’taxxi imposti f’intervalli mhux regolari u mhux spissi fuq il-valuri tal-assi jew il-valur nett proprjetà ta’ unitajiet istituzzjonali, jew fuq il-valuri ta’ assi trasferiti bejn unitajiet istituzzjonali. Dawn jinkludu t-taxxi fuq il-wirt u t-taxxi fuq rigali bejn persuni ntaxxati fuq il-kapital tal-benefiċjarji.

5.2.2 Għotjiet għal investimenti (D92)

L-għotjiet ta’ investiment jikkonsistu fi trasferimenti tal-kapital, fi flus jew f'ekwivalenti, magħmula sabiex jiffinanzjaw l-ispejjeż kollha tal-akkwist tal-assi fissi, jew parti minnhom. Min jirċievi għotjiet ta’ investiment fi flus huwa obbligat li jużahom għal skopijiet ta’ formazzjoni ta’ kapital fiss gross, u l-għotjiet spiss ikunu marbuta ma’ proġetti ta’ investiment speċifiċi, bħal proġetti kbar ta’ kostruzzjoni.

5.2.3 Trasferimenti ta' kapital oħrajn (D99)

Dawn jinkludu pagamenti kbar mhux rikorrenti bħala kumpens għal danni kbar jew korrimenti serji mhux koperti mill-poloz tal-assigurazzjoni, rigali kbar, legati u donazzjonijiet, inklużi dawk magħmula lil istituzzjonijiet bla skop ta' qligħ. Din il-kategorija tinkludi l-Maħfra tad-dejn.

5.2.3.1 Maħfra tad-dejn

Il-maħfra tad-dejn hija l-kanċellazzjoni volontarja ta’ kull obbligu ta’ dejn jew ta’ parti minnu fi ftehim kuntrattwali bejn kreditur u dejnr.

C. KONT FINANZJARJU U QAGĦDA INTERNAZZJONALI TAL-INVESTIMENT

B’mod ġenerali, il-Kont finanzjarju jirreġistra tranżazzjonijiet li jinvolvu assi u obbligazzjonijiet finanzjarji li jkunu seħħew bejn residenti u nonresidenti. Il-kont finanzjarju juri tranżazzjonijiet f’termini netti: l-akkwisti netti ta’ assi finanzjarji jikkorrispondu għall-akkwisti ta’ assi wara tnaqqis fl-assi.

Il-Qagħda internazzjonali tal-investiment (QII) turi, fl-aħħar ta’ kull trimestru, il-valur tal-assi finanzjarji ta’ residenti ta’ ekonomija li jkunu pretensjonijiet kontra nonresidenti, u l-obbligazzjonijiet ta’ residenti ta’ ekonomija, lil nonresidenti, flimkien ma’ bullion tad-deheb miżmum bħala assi ta’ riżerva. Id-differenza bejn l-assi u l-obbligazzjonijiet hija l-pożizzjoni netta fil-QII, u tirrappreżenta pretensjoni netta jew obbligazzjoni netta lill-bqija tad-dinja.

Il-valur tal-QII fit-tmiem ta’ perjodu jirriżulta minn qagħdiet fit-tmiem tal-perjodu preċedenti, tranżazzjonijiet fil-perjodu kurrenti, u bidliet oħra li jirriżultaw minn raġunijiet għajr tranżazzjonijiet bejn residenti u nonresidenti, li jistgħu jiġu attribwiti lil bidliet oħra fil-volum u valutazzjonijiet mill-ġdid (minħabba tibdil fir-rati tal-kambju jew fil-prezzijiet).

Skont is-sottodiviżjoni funzjonali, it-tranżazzjonijiet u l-qagħdiet finanzjarji transkonfinali huma kklassifikati bħala Investiment dirett, Investiment tal-portafoll, Derivattivi finanzjarji (għajr riżervi) u opzjonijiet ta’ stokks tal-impjegati, Investiment ieħor, u Assi ta’ riżerva. It-tranżazzjonijiet u l-qagħdiet finanzjarji transkonfinali huma kklassifikati ulterjorment skont it-tip ta’ strument u s-settur istituzzjonali, kif definit fit-Tabella 7.

Il-prezzijiet tas-suq huma l-bażi għall-valutazzjoni tat-tranżazzjonijiet u l-qagħdiet. Il-valutazzjoni nominali tintuża għal qagħdiet fi strumenti mhux negozjabbli, jiġifieri self, depożiti u kontijiet oħra riċevibbli/pagabbli. Madankollu, kwalunkwe tranżazzjoni f’dawn l-istrumenti hija stmata bil-prezzijiet tas-suq. Sabiex jiġġustifika l-inkonsistenza bejn il-valutazzjoni tas-suq tat-tranżazzjonijiet u l-valutazzjoni nominali tal-qagħdiet, il-bejjiegħ jirreġistra l-Valutazzjonijiet mill-ġdid minħabba bidliet oħra fil-prezzijiet matul il-perjodu li fih iseħħ il-bejgħ, ugwali għad-differenza bejn il-valur nominali u l-valur tat-tranżazzjoni, filwaqt li x-xerrej jirreġistra ammont oppost bħall-valutazzjonijiet mill-ġdid minħabba bidliet oħra fil-prezzijiet.

Il-kont finanzjarju tal-bilanċ tal-pagamenti u l-qagħda internazzjonali tal-investiment jinkludu entrati ta’ tpaċija għad-dħul akkumulat fuq l-istrumenti kklassifikati fil-kategoriji funzjonali rispettivi

6.1 Investiment dirett

L-investiment dirett huwa assoċjat ma’ resident f’ekonomija partikolari (investitur dirett) li jkollu kontroll jew grad sinifikanti ta’ influwenza fuq il-ġestjoni ta’ intrapriża li tkun residenti f’ekonomija oħra (intrapriża tal-investiment dirett). Skont standards internazzjonali, is-sjieda diretta jew indiretta ta’ 10% jew aktar tas-saħħa tal-vot ta’ intrapriża residenti f’ekonomija partikolari minn investitur residenti f’ekonomija oħra hija evidenza ta’ tali relazzjoni. Fuq il-bażi ta’ dan il-kriterju, tista’ teżisti relazzjoni ta’ investiment dirett bejn numru ta’ intrapriżi relatati, irrispettivament minn jekk ir-rabta tinvolvix katina waħda jew numru ta’ ktajjen. Hija tista’ testendi għas-sussidjarji, is-subsussidjarji u l-assoċjati ta’ intrapriża b’investiment dirett. Ladarba jiġi stabbilit l-investiment dirett, il-flussi finanzjarji/parteċipazzjonijiet sussegwenti kollha bejn l-entitajiet relatati jiġu rreġistrati bħala tranżazzjonijiet/qagħdiet ta’ investiment dirett.

Il-kapital ta’ ekwità jinkludi l-ekwità fil-fergħat kif ukoll l-ishma kollha fis-sussidjarji u l-assoċjati. Id-qligħ investit mill-ġdid jikkonsisti fl-entrata ta’ tpaċija għas-sehem tal-qligħ tal-investitur dirett li ma jiġix distribwit bħala dividendi mis-sussidjarji jew l-assoċjati, u l-qligħ ta’ fergħat mhux mibgħut lill-investitur dirett u li jiġi rreġistrat taħt Dħul minn investimenti (ara 3.2.3).

L-ekwità ta’ investiment dirett u d-Dejn huma mqassma ulterjorment skont it-tip ta’ relazzjoni bejn l-entitajiet u skont id-direzzjoni tal-investiment. Jistgħu jiġu distinti tliet tipi ta’ relazzjonijiet ta’ investiment dirett:

(a) Investiment mill-investituri diretti f’intrapriżi ta’ investiment dirett. Din il-kategorija tinkludi flussi ta’ investiment (u stokks) mill-investitur dirett lill-intrapriżi ta’ investiment dirett tiegħu (irrispettivament minn jekk ikunx ikkontrollat jew influwenzat direttament jew indirettament);

(b) Investiment bil-maqlub. Din it-tip ta’ relazzjoni tkopri flussi ta’ investiment (u stokks) mill-intrapriżi ta’ investiment dirett lill-investitur dirett;

(c) Bejn intrapriżi assoċjati. Din tkopri flussi (u stokks) bejn intrapriżi li ma jikkontrollawx jew jinfluwenzaw lil xulxin, iżda li t-tnejn huma taħt il-kontroll jew l-influwenza tal-istess investitur dirett.

6.2 Investiment tal-portafoll

L-investiment tal-portafoll jinkludi tranżazzjonijiet u qagħdiet li jinvolvu dejn jew titoli ta’ ekwità, għajr dawk inklużi f’investiment dirett jew assi ta’ riżerva. L-investiment tal-portafoll jinkludi Titoli tal-ekwità, Ishma tal-fondi tal-investiment u Titoli tad-dejn, sakemm ma jkunux ikklassifikati bħala investiment dirett jew bħala assi ta’ riżerva. Tranżazzjonijiet bħal ftehimiet ta’ riakkwist u self ta’ titoli huma esklużi mill-investiment tal-portafoll.

6.2.1 Titoli tal-ekwità (F51/AF51)

L-ekwità tikkonsisti fl-istrumenti kollha li jirrappreżentaw il-pretensjonijiet fuq il-valur residwu ta’ korporazzjoni jew kważi korporazzjoni, wara li jkunu ntlaqgħu l-pretensjonijiet tal-kredituri kollha. B’kuntrast mad-dejn, l-ekwità ġeneralment ma tipprovdix id-dritt lis-sid għal ammont determinat minn qabel jew ammont determinat skont formula fissa. It-titoli tal-ekwità jikkonsistu f’Ishma kkwotati u Ishma mhux ikkwotati.

L-ishma kkwotati (F511/AF511) huma titoli tal-ekwità kkwotati f’Borża rikonoxxuta jew kwalunkwe forma oħra ta’ suq sekondarju. L-ishma mhux ikkwotati (F512/AF512) huma titoli tal-ekwità mhux ikkwotati f’Borża.

6.2.2 Ishma tal-fondi tal-investiment (F52/AF52)

L-ishma tal-fondi tal-investiment huma maħruġa minn fondi ta’ investiment. Huma magħrufa bħala "unitajiet" jekk il-fond ikun fiduċjarju. Il-fondi tal-investiment huma intrapriżi ta’ investiment kollettiv li permezz tagħhom l-investituri jiġbru flimkien fondi għall-investiment f’assi finanzjarji u/jew mhux finanzjarji. L-ishma tal-fondi tal-investiment għandhom rwol speċjalizzat fl-intermedjazzjoni finanzjarji bħala tip ta’ investiment kollettiv f’assi oħra, u għalhekk huma identifikati separatament minn ishma oħra ta’ ekwità. Barra minn hekk, it-trattament tad-dħul tagħhom huwa differenti minħabba li l-qligħ investit mill-ġdid irid jiġi attribwit.

6.2.3 Titoli tad-dejn (F3/AF3)

It-titoli tad-dejn huma strumenti negozjabbli li jservu bħala evidenza ta’ dejn. Dawn jinkludu kontijiet, bonds, noti, ċertifikati ta’ depożitu negozjabbli, karti kummerċjali, obbligazzjonijiet, titoli appoġġati minn assi, strumenti tas-suq monetarju, u strumenti simili normalment innegozjati fis-swieq finanzjarji. It-tranżazzjonijiet u l-qagħdiet fit-titoli tad-dejn huma maqsuma skont il-maturità inizjali f'Perjodu ta’ żmien qasir u Perjodu ta’ żmien twil.

6.2.3.1 Titoli tad-dejn fuq perjodu ta' żmien qasir (F31/AF31)

It-titoli tad-dejn fuq perjodu ta’ żmien qasir huma pagabbli fuq talba jew jinħarġu b’maturità inizjali ta’ sena jew anqas. Ġeneralment dawn jagħtu lid-detentur id-dritt mhux kundizzjonat li jirċievi somma ta’ flus fissa ddikjarata, f’data speċifika. Dawn l-istrumenti ġeneralment jiġu nnegozjati, bi skont, fi swieq organizzati; l-iskont jiddependi fuq ir-rata tal-imgħax u ż-żmien li jkun fadal sal-maturità.

6.2.3.2 Titoli tad-dejn fuq perjodu ta' żmien twil (F32/AF32)

It-titoli tad-dejn fuq perjodu ta’ żmien twil jinħarġu b’maturità inizjali ta’ aktar minn sena jew bl-ebda maturità ddikjarata (għajr meta tintalab, li hija inkluża fuq perjodu ta’ żmien qasir). Huma ġeneralment jagħtu lid-detentur (a) id-dritt mhux kundizzjonat għal dħul monetarju fiss jew dħul monetarju varjabbli stabbilit b’kuntratt (il-ħlas tal-imgħax ikun indipendenti mill-qligħ tad-dejnr), u (b) id-dritt mhux kundizzjonat għal somma fissa bi ħlas lura għas-somma kapitali f’data jew dati speċifikati.

Ir-reġistrazzjoni ta’ tranżazzjonijiet fil-bilanċ tal-pagamenti sseħħ meta l-kredituri jew id-dejnri jdaħħlu l-pretensjoni jew l-obbligazzjoni fil-kotba tagħhom. It-tranżazzjonijiet jiġu rreġistrati bil-prezz effettiv riċevut jew imħallas, esklużi l-kummissjoni u l-ispejjeż. Għalhekk, fil-każ tat-titoli bil-kupuni, jiġu inklużi l-imgħax akkumulat mill-aħħar ħlas tal-imgħax u, fil-każ tat-titoli maħruġa bi skont, jiġu inklużi l-imgħax akkumulat mill-inklużjoni tal-ħruġ. L-inklużjoni tal-imgħax dovut hija meħtieġa kemm għall-kont finanzjarju tal-bilanċ tal-pagamenti kif ukoll għall-qagħda internazzjonali tal-investiment; dawn ir-reġistrazzjonijiet għandu jkollhom entrati ta’ tpaċija fil-kontijiet tad-dħul rispettivi tagħhom.

6.3 Derivattivi finanzjarji (għajr riżervi) u opzjonijiet ta’ stokks tal-impjegati (F7/AF7)

Kuntratt dwar derivattiv finanzjarju huwa strument finanzjarju li huwa marbut ma’ strument finanzjarju jew indikatur jew komodità speċifika oħra u li permezz tiegħu riskji finanzjarji speċifiċi (bħar-riskju taċ-ċaqliq fir-rata tal-imgħax, ir-riskju tal-kambju, ir-riskju tal-ekwità u tal-prezzijiet tal-komoditajiet, ir-riskju tal-kreditu, eċċ.) jistgħu jiġu nnegozjati waħedhom fis-swieq finanzjarji. Din il-kategorija hija identifikata separatament minn kategoriji oħra minħabba li tirrigwarda t-trasferiment tar-riskju pjuttost milli l-provvista ta’ fondi jew riżorsi oħra. Kuntrarju għal kategoriji funzjonali oħra, ma jakkumula l-ebda dħul primarju fuq id-derivattivi finanzjarji. Il-flussi netti assoċjati mad-derivattivi mir-rata tal-imgħax jiġu rreġistrati bħala derivattivi finanzjarji, mhux bħala dħul mill-investiment. It-tranżazzjonijiet u l-qagħdiet fid-derivattivi finanzjarji huma ttrattati separatament mill-valuri ta’ kwalunkwe partita sottostanti li jkunu marbuta magħha. Fil-każ ta' opzjonijiet, jiġi rreġistrat il-primjum sħiħ (jiġifieri l-prezz tax-xiri/bejgħ tal-opzjonijiet u l-miżata għas-servizz implikata). Il-pagamenti tal-marġini ripagabbli jikkonsistu fi flus jew kollateral ieħor iddepożitati sabiex kontroparti tiġi protetta kontra r-riskju ta’ inadempjenza. Huma kklassifikati bħala depożiti taħt investiment ieħor (jekk l-obbligazzjonijiet tad-dejnr ikunu inklużi fi flus ġenerali) jew f’kontijiet oħra riċevibbli/pagabbli. Il-pagamenti tal-marġini mhux ripagabbli (magħrufa wkoll bħala l-marġini ta’ varjazzjoni) inaqqsu l-obbligazzjoni finanzjarja maħluqa permezz ta’ derivattiv; għalhekk huma kklassifikati bħala tranżazzjonijiet f’derivattivi finanzjarji.

L-opzjonijiet ta’ stokks tal-impjegati huma opzjonijiet sabiex tinxtara l-ekwità ta’ kumpanija li jiġu offruti lill-impjegati ta’ kumpanija bħala forma ta’ remunerazzjoni. Jekk opzjoni ta' stokk mogħtija lill-impjegati tkun tista’ tiġi negozjata fis-swieq finanzjarji mingħajr restrizzjoni, hija tiġi kklassifikata bħala derivattiv finanzjarju.

6.4 Investiment ieħor

Investiment ieħor huwa kategorija residwa li tinkludi qagħdiet u tranżazzjonijiet differenti minn dawk inklużi f’investiment dirett, investiment tal-portafoll, derivattivi finanzjarji u opzjonijiet ta’ stokks tal-impjegati jew assi ta’ riżerva. Sakemm il-kategoriji li ġejjin ta’ assi u obbligazzjonijiet finanzjarji ma jkunux inklużi taħt investiment dirett jew assi ta’ riżerva, investiment ieħor jinkludi: (a) Ekwità oħra; (b) Munita u depożiti; (c) Self (inkluż l-użu ta’ kreditu mill-FMI u self mill-FMI); (d) Skemi ta' assigurazzjoni, pensjoni u garanzija standardizzata; (e) Kreditu kummerċjali u ħlasijiet bil-quddiem; (f) kontijiet oħra riċevibbli/pagabbli; u (g) allokazzjonijiet SDR (il-holdings SDR huma inklużi fl-assi ta’ riżerva).

Għas-self, id-depożiti u kontijiet oħra riċevibbli/pagabbli mibjugħa bi skont, il-valuri tat-tranżazzjonijiet irreġistrati fil-kont finanzjarju jistgħu jkunu differenti mill-valuri nominali rreġistrati fil-QII. Tali differenzi jiġu rreġistrati bħala Valutazzjonijiet mill-ġdid minħabba bidliet oħra fil-prezzijiet.

6.4.1 Ekwità oħra (F519/AF519)

Ekwità oħra tinkludi ekwità mhux fil-forma ta’ titoli, għalhekk mhux inkluża fl-investiment tal-portafoll. Il-parteċipazzjoni fil-kapital ta’ xi organizzazzjonijiet internazzjonali mhijiex fil-forma ta’ titoli u għalhekk hija kklassifikata bħala Ekwità oħra.

6.4.2 Munita u depożiti (F2/AF2)

Il-munita u d-depożiti jinkludu l-flus fiċ-ċirkolazzjoni u d-depożiti. Id-depożiti huma kuntratti standardizzati, mhux negozjabbli ġeneralment offruti mill-istituzzjonijiet li jieħdu d-depożiti, li jippermettu t-tqegħid u l-irtirar aktar tard ta’ ammont varjabbli ta’ flus mill-kreditur. Id-depożiti ġeneralment jinvolvu garanzija mid-dejnr sabiex jirritorna l-ammont prinċipali lill-investitur.

Id-distinzjoni bejn Self u Munita u depożiti tiddependi fuq in-natura tal-mutwatarju. Dan jimplika li, min-naħa tal-assi, il-flus mogħtija mis-settur taż-żamma tal-flus residenti lil banek mhux residenti għandhom jiġu kklassifikati bħala Depożiti u l-flus mogħtija mis-settur taż-żamma tal-flus residenti lil istituzzjonijiet mhux banek mhux residenti (jiġifieri unitajiet istituzzjonali għajr banek) għandhom jiġu kklassifikati bħala Self. Min-naħa tal-obbligazzjonijiet, il-flus meħuda minn istituzzjonijiet mhux banek residenti, jiġifieri istituzzjonijiet finanzjarji mhux monetarji (mhux IFM) għandhom jiġu kklassifikati dejjem bħala Self. Fl-aħħar nett, din id-distinzjoni timplika li t-tranżazzjonijiet kollha li jinvolvu IFM u banek mhux residenti għandhom jiġu kklassifikati bħala Depożiti.

6.4.3 Self (F4/AF4)

Is-self huwa assi finanzjarju li (a) jinħoloq meta kreditur jislef fondi direttament lil dejnr, u (b) li jintwera f'dokumenti li mhumiex negozjabbli. Din il-kategorija tinkludi s-self kollu, inklużi l-ipoteki, il-kirjiet finanzjarji u l-operazzjonijiet tat-tip repo. L-operazzjonijiet kollha tat-tip repo, jiġifieri l-ftehimiet ta’ riakkwist, l-operazzjonijiet ta’ bejgħ/riakkwist u s-self ta’ titoli (bi skambju ta’ flus bħala kollateral), huma ttrattati bħala self kollateralizzat, mhux bħala xiri/bejgħ dirett ta’ titoli, u huwa rreġistrat taħt Investiment ieħor, fi ħdan is-settur residenti li jwettaq l-operazzjoni. Dan it-trattament, li huwa konformi wkoll mal-prattika kontabilistika tal-banek u ta’ korporazzjonijiet finanzjarji oħra, huwa maħsub sabiex jirrifletti b’mod aktar preċiż ir-raġunament ekonomiku wara dawn l-istrumenti finanzjarji.

6.4.4 Skemi ta' assigurazzjoni, pensjoni u dawk ta' garanzija standardizzata (F6/AF6)

Dawn jinkludu dan li ġej: (a) Ir-riżervi tekniċi ta’ assigurazzjoni mhux tal-ħajja (F61); (b) L-assigurazzjoni tal-ħajja u d-drittijiet tal-annwalità (F62); (c) Id-drittijiet għal pensjoni, it-talbiet ta’ fondi tal-pensjoni fuq il-ġestjonarji tal-pensjonijiet, u d-drittijiet għal fondi mhux tal-pensjoni (F63+F64+F65); u (d) Provvedimenti għal sejħiet taħt garanziji standardizzati (F66).

6.4.5 Krediti u ħlasijiet bil-quddiem tal-kummerċ (F81/AF81)

Il-kreditu kummerċjali u l-ħlasijiet bil-quddiem huma pretensjonijiet finanzjarji li jirriżultaw mill-estensjoni diretta tal-kreditu mill-fornituri ta’ prodotti u servizzi lill-konsumaturi tagħhom, u l-ħlasijiet bil-quddiem għal xogħol li jkun qiegħed isir jew li jkun għad irid jitwettaq, fil-forma ta’ prepagament mill-konsumaturi għal prodotti u servizzi li jkunu għadhom ma ġewx provduti. Il-kreditu kummerċjali u l-ħlasijiet bil-quddiem jinħolqu meta l-ħlas għall-prodotti jew is-servizzi ma jsirx fl-istess ħin bħall-bidla fis-sjieda ta’ prodott jew l-għoti ta’ servizz.

6.4.6 Kontijiet oħra riċevibbli/pagabbli (F89/AF89)

Din il-kategorija tikkonsisti minn kontijiet riċevibbli jew pagabbli għajr dawk inklużi fi kreditu kummerċjali u ħlasijiet bil-quddiem jew strumenti oħra. Hija tinkludi assi u obbligazzjonijiet finanzjarji maħluqa bħala kontropartijiet għal tranżazzjonijiet fejn ikun hemm differenza ta’ żmien bejn dawn it-tranżazzjonijiet u l-pagamenti korrispondenti. Hija tinkludi l-obbligazzjonijiet għat-taxxi, ix-xiri u l-bejgħ ta’ titoli, il-miżati għas-self ta’ titoli, it-tariffi għas-self ta’ deheb, il-pagi u s-salarji, id-dividendi, u l-kontribuzzjonijiet soċjali li jkunu akkumulaw iżda li jkunu għadhom ma tħallsux.

6.4.7 Allokazzjonijiet tad-drittijiet speċjali ta’ prelevament (SDR) (F12/AF12)

L-allokazzjoni ta’ SDR lill-membri tal-FMI hija murija bħala obbligazzjoni mġarrba mir-riċevitur taħt SDR f’Investiment ieħor, b'entrata korrispondenti taħt SDRs f'Assi ta’ riżerva.

6.5 Assi ta' riżerva

L-assi ta’ riżerva huma dawk l-assi esterni li jkunu faċilment disponibbli għall-awtoritajiet monetarji u kkontrollati minnhom, sabiex jintlaħqu l-ħtiġijiet ta’ finanzjament tal-bilanċ tal-pagamenti, għal intervent fis-swieq tal-kambju sabiex tiġi mmaniġġata r-rata tal-kambju tal-munita, u għal għanijiet oħra relatati (bħaż-żamma tal-fiduċja fil-munita u l-ekonomija, jew biex iservu bħala bażi għas-self barrani). L-assi ta’ riżerva jridu jkunu assi f'munita barranija, pretensjonijiet fil-konfront ta’ nonresidenti u assi li fil-fatt jeżistu. L-assi potenzjali huma esklużi. Il-bażi tal-kunċett tal-assi ta’ riżerva huma l-kunċetti ta’ "kontroll" u "disponibbiltà għall-użu" mill-awtoritajiet monetarji.

6.5.1 Deheb monetarju (F11/AF11)

Id-deheb monetarju huwa deheb li għalih l-awtoritajiet monetarji (jew oħrajn li jkunu soġġetti għall-kontroll effettiv tal-awtoritajiet monetarji) ikollhom dritt u li jinżamm bħala assi ta’ riżerva. Dan jinkludi l-Bullion tad-deheb u l-Kontijiet tad-deheb mhux allokati ma’ nonresidenti li jagħtuhom dritt li jitolbu l-kunsinna tad-deheb.

6.5.1.1 Il-bullion tad-deheb jieħu l-forma ta’ muniti, ingotti, jew blokok b’purità ta’ mill-inqas 995 parti għal kull 1 000, inklużi l-bullion tad-deheb miżmum f’kontijiet tad-deheb allokati.

6.5.1.2 Il-kontijiet tad-deheb mhux allokati jirrappreżentaw pretensjoni kontra l-operatur tal-kont biex jikkonsenja d-deheb. Għal dawn il-kontijiet, il-fornitur tal-kont iżomm id-dritt għal bażi ta’ riżerva ta’ deheb fiżiku (allokat) u joħroġ pretensjonijiet lid-detenturi tal-kontijiet denominati fid-deheb. Il-kontijiet tad-deheb mhux allokati li ma jkunux ikklassifikati bħala deheb monetarju huma inklużi bħala Munita u depożiti f’Investiment ieħor.

6.5.2 Drittijiet speċjali ta’ prelevament (F12/AF12)

Id-drittijiet speċjali ta’ prelevament (SDR) huma assi ta’ riżerva internazzjonali maħluqa mill-FMI u allokati lill-membri sabiex jissupplimentaw ir-riżervi uffiċjali eżistenti. L-SDRs jinżammu biss mill-awtoritajiet monetarji tal-membri tal-FMI u minn numru limitat ta’ istituzzjonijiet finanzjarji internazzjonali li jkunu detenturi awtorizzati.

6.5.3 Pożizzjoni ta' riżerva fil-FMI

Din hija s-somma ta’ (a) is-"segment ta’ riżerva", jiġifieri l-ammonti ta’ munita barranija, (inklużi l-SDRs) li pajjiż membru jista’ jiġbed mill-FMI mingħajr ma javża ħafna qabel; u (b) kwalunkwe dejn tal-FMI (taħt ftehim ta’ self) fil-Kont tar-Riżorsi Ġenerali li jkun disponibbli mill-ewwel għall-pajjiż membru.

6.5.4 Assi ta' riżerva oħra

Dawn jinkludu: Munita u depożiti, Titoli, Derivattivi finanzjarji u Pretensjonijiet oħra. Id-depożiti jirreferu għal dawk disponibbli meta jintalbu. It-titoli jinkludu l-ekwità likwida u kummerċjabbli u t-titoli tad-dejn maħruġa minn nonresidenti, inklużi l-ishma jew l-unitajiet tal-fondi tal-investiment. Id-derivattivi finanzjarji jiġu rreġistrati fl-assi ta’ riżerva biss jekk id-derivattivi marbuta mal-ġestjoni tal-assi ta’ riżerva jkunu integrali għall-valutazzjoni ta’ dawk l-assi. Pretensjonijiet oħra jinkludu self lil istituzzjonijiet mhux bankarji mhux residenti, self fit-tul lil kont Fiduċjarju tal-FMI u assi finanzjarji oħra mhux inklużi qabel iżda li jissodisfaw id-definizzjoni ta’ assi ta’ riżerva.